
 COMUNA LIVEZILE

 JUDEŢUL BISTRIŢA-NĂSĂUD                                                                      

Nr.10496/16.09.2024
Raport

 privind inițierea proiectului de hotărâre pentru aprobarea regulamentului privind modalitățile de identificare și verificare a categoriilor de beneficiri ai stimulentului educațional acordat preșcolarilor, sub formaă de tichete sociale, de pe raza comunei Livezile

    Prin Legea nr. 248/28 octombrie 2015 privind stimularea participării în învățământul preșcolar a copiilor provenind din familii defavorizate, republicată, se instituie stimulentul educațional sub formă de tichete sociale acordat copiilor de vârstă preșcolară, care frecventează unitățile de învățământ preșcolar, și care provin din familii defavorizate. 

    Tichetele  sociale sunt acordate în cadrul unui program de interes național, în scopul stimulării participării în învățământul preșcolar a copiilor din familii defavorizate și a creșterii accesului la educație a acestora.

 Unitățile de învățământ preșcolar sunt considerate conform Legii nr. 198/2023 a învățământului preuniversitar grădinițele cu program normal, prelungit și săptămânal, care funcționează ca unități cu personaliltate juridică, inclusiv grădinițele speciale. 

Stimulentul educațional, constând în bonuri valorice, are o valoare nominală de 0,2 ISR exprimat în lei pentru fiecare copil pe perioada participării lui la activităţile organizate în cadrul unităţilor din învăţământul preşcolar, în perioada septembrie-iunie. Această perioadă include și zilele libere acordate prin lege, vacanțele și programul național “Școala altfel”. Bonurile valorice corespunzătoare stimulentului educațional pot fi utilizate pentru achiziționarea de produse alimentare, de igienă, pentru achiziționarea de îmbrăcăminte și/sau a rechizitelor necesare pentru copilul preșcolar. 

 Titularul tichetului social pentru grădiniță este reprezentantul familiei/persoana delegată pentru exercitatea drepturilor părintești, iar beneficiarul stimulentului este copilul care frecventează cursurile unei unități de învățământ preșcolar. Stabilirea dreptului pentru stimulentul educațional, respectiv retragerea acestui beneficiu, se realizează de către autoritățile locale prin dispoziție a Primarului conform criteriilor prevăzute prin actul normativ. Bonurile valorice se achiziționează și se distribuie lunar către beneficiari de către structurile de asistență socială de resort din cadrul autorității locale, conform metodologiei aprobate.

 Având în vedere prevederile acestui act normativ,  pot beneficia de stimulentul educațional copiii care frecventează o grădiniță și care se află în următoarele situații: 

a)  Provin din familii care au stabilit dreptul la venitul minim de incluziune, componenta ajutor pentru familia cu copii, acordat în baza Legii nr. 196/2016 privind venitul minim de incluziune, cu modificările și completările ulterioare, indiferent dacă familia se află în plata acestui drept sau acesta este suspendat. 

 b) Se află în grija unei persoane, în urma delegării depturilor părintești, conform Legii nr. 272/2004 privind protecția și promovarea drepturilor copilului, republicată, cu modificările și completările ulterioare, dacă veniturile pe persoană, inclusiv copilul aflat în îngrijire, nu depășesc nivelul maxim de venituri pentru acordarea venitului minim de incluziune, componenta ajutorului pentru familia cu copii. 

  Conform Metodologiei propuse pentru aplicarea Legii 248/2015 la nivel local, pot beneficia de stimulentul educațional copiii din familii defavorizate, din învățământul preșcolar care domiciliază sau au reședința în comuna Livezile, dar și cei fără locuință, pe perioada în care se află în evidența instituției și locuiesc efectiv în unitatea administrativ-teritorială a Primăriei comunei Livezile. Pentru a beneficia de stimulentul educațional, copilul trebuie să fie înscris în programul unei unități de învățământ preșcolar și să frecventeze în mod regulat grădinița – respectiv copilul trebuie să aibă prezență zilnică la grădiniță, cu excepția absențelor motivate  (care nu trebuie să depășească 50% din totalul zilelor de grădiniță dintr-o lună în cazul în care sunt motivate medical). Pentru a beneficia de acest stimulent, nivelul venitului net/membru de familie trebuie să se situeze sub nivelul maxim stabilit pentru acordarea venitului minim de incluziune, componenta ajutorului pentru familia cu copii.

 Stimulentul educațional se va acorda de către Primăria comunei Livezile prin intermediul persoanei cu atribuții de asistență socială.

  Plata dreptului la stimulentul educațional încetează în urmatoarele situații: 

- În cazul în care se constată utilizarea tichetelor pentru achiziționarea de țigări și/sau băuturi alcoolice ori valorificarea acestora prin transformarea în bani.

- În situația în care, în timpul monitorizării situației copilului/familiei beneficiare, se constată nefrecventarea cu regularitate a programului grădiniței de către beneficiarul stimulentului. 

- În situația în care încetează dreptul la alocația pentru susținerea familiei.

- În situația în care familia obține venituri care depășesc nivelul maxim de venituri pentru acordarea venitului minim de incluziune, componenta ajutor pentru familia cu copii. 

Ca urmare a celor prezentate mai sus, în conformitate cu legislaţia în vigoare, respectiv, Legea nr. 248/2015 privind stimularea participării în învățământul preșcolar a copiilor provenind din familii defavorizate, republicată, Legea nr. 292/2011 a asistenței sociale, cu modificările și completările ulterioare, propunem spre aprobare Consiliului Local al comunei Livezile, proiectul de hotărâre nr.53/16.09.2024.   

